केहरि सिंह मधुकर गदी तुकबंदी करने दी जाच सतमी-अठमी जमाता तगर पुजदे गै औन लगी पेई दी ही। सन् 1942-43 च श्री रणवीर सिंह हाई स्कूला दे हालै च मुनक्कद इक बल कवि सम्मेलना च मधुकर ने इक कवता पढ़ी जिसदा सरबंध नमीं राही-बाही सरबंधी बिशे कन्नै हा। इस च थहोने आह्‌ले पैह्‌ले इनामै ने कवि केहरि सिंह दे बाल-मना च आत्म-विशवास दी जोत जगाई ते झाके-झवाके दियां सब्भै-सौंगलां त्रोड़ी टकाइयां। पैह्‌ली कवता पर थ्होने आह्‌ली बाह्-बाही ने मधुकर दे कवि गी प्रेरेआ ते ओह् उस बत्ता पर पुखते पैरें टुरी पेआ निग्गर निशचा लेइयै। कवतां लिखने ते मुशैह्‌रें च पढ़ने दी लगन इयां लग्गी जे होस्टल थमां खिसकियै पुरानी मंडी जम्मू च उनें दिनें होने आह्‌ले कांग्रेस दे जलसें च कवतां पढ़ोन लगी पेइयां। इस कन्नै मधुकर गी सोह्‌गे-सेआने शुभचिंतक बजुर्गें ते कवता—पारखियें दा शीर्वाद बी थ्होन लगी पेआ जिंदे च सर्वश्री रामनाथ शास्त्री, बेलीराम बड़ू, जसवंत सिंह सल्बाथिया, ठां० रौनक सिंह, लाला बधावा मल्ल, प्रो० सोमनाथ भाखड़ी, कामरेड धन्वन्तरी आदि प्रमुक शख्सीयतां न।